recursal/SuperWikiNEXT-32B huggingface dataset:
சேர் **அம்பலவாணர் கனகசபை** (Sir *Ambalavanar Kanagasabai* 1856 – 1927) இலங்கைத் தமிழ் வழக்கறிஞரும், அரசியல்வாதியும், இலங்கை சட்டவாக்கப் பேரவை உறுப்பினரும் ஆவார்.

வாழ்க்கைக் குறிப்பு
-------------------

கனகசபை இலங்கையில் யாழ்ப்பாணம், தெல்லிப்பழை என்ற ஊரில் சுப்பிரமணியம் அம்பலவாணர் என்பவருக்கு 1856 இல் பிறந்தார்.

ஆரம்பக் கல்வியை யாழ்ப்பாணத்தில் கற்ற கனகசபை உயர் கல்வியை சென்னை கிறித்துவக் கல்லூரியில் கற்று 1878 இல் இளங்கலைப் பட்டம் பெற்றார். பின்னர் சட்டம் பயின்று 1882 ஆம் ஆண்டில் வழக்கறிஞரானார். இவர் 1885 இல் சங்கரப்பிள்ளை கனகசபை என்பரின் மகள் காமாட்சி அம்மாளைத் திருமணம் புரிந்தார்.

பணி
---

1882 இல் யாழ்ப்பாணத்தில் வழக்கறிஞராகப் பணியாற்ற ஆரம்பித்தார். 1907 இல் யாழ்ப்பாணம் வழக்குரைஞர் அவை (bar) தலைவரானார். புதிய வடக்குத் தொடர்ந்துப் பாதையை அமைப்பதற்கு இவர் பெரும் ஆதரவளித்தார்.

அரசியலில்
---------

1906 பெப்ரவரி 4 இல் கனகசபை இலங்கை சட்டவாக்கப் பேரவையின் தமிழர் சார்பில் டபிள்யூ. ஜி. ரொக்வூட்டுக்குப் பதிலாக அதிகாரபூர்வமற்ற உறுப்பினராகத் தேர்ந்தெடுக்கப்பட்டார். 1912 இல் இவர் மீண்டும் உறுப்பினராகத் தேர்ந்தெடுக்கப்பட்டார். சட்டவாக்கப் பேரவை உறுப்பினராக இவர் 11 ஆண்டுகள் சேவையாற்றினார். 1921 இல் இவர் இலங்கையின் நிறைவேற்றுப் பேரவை உறுப்பினராகத் தேர்ந்தெடுக்கப்பட்டார்.

சமூகப் பணி
----------

கனகசபை யாழ்ப்பாணம் சைவ பரிபாலன சபையின் தலைவராக இருந்து பணியாற்றி, யாழ்ப்பாணம் இந்துக் கல்லூரியை உருவாக்குவதற்கு உறுதுணையாக இருந்தார். இந்துக்கல்லூரியின் பணிப்பாளர் சபையிலும் இவர் தலைவராக இருந்தார். கொழும்பு கொம்பனித் தெருவில் சைவக் கோயில் ஒன்றையும் இவர் அமைத்தார். அரச ஆசியர் சபை, வேளாண்மைக் கழகம், கல்வி வாரியம் ஆகியவற்றில் உறுப்ப்பினராகவும், யாழ்ப்பாணம் வணிகக் கூட்டு நிறுவனத்தின் தலைவராகவும் இருந்து செயலாற்றினார். திருச்சிராப்பள்ளியில் 1909 ஆம் ஆண்டில் நடைபெற்ற சைவ சித்தாந்த சமாசத்தின் நான்காம் ஆண்டு விழாவில் தலைமை தாங்கிச் சிறப்பித்தார். 1917 ஆம் ஆண்டில் இவருக்கு பிரித்தானிய அரசு சேர் பட்டம் வழங்கி சிறப்புப்படுத்தியது. சேர் பட்டம் பெற்ற மூன்றாவது இலங்கைத் தமிழர் இவராவார். 1921 இல் ஆரம்பிக்கப்பட்ட தமிழர் மகாஜன சபையின் தலைவராகவும் இவர் இருந்தார்.

மேற்கோள்கள்
-----------

1. 1 2 3 4 5 6 7 8  ஆறுமுகம், எஸ். (1997). *Dictionary of Biography of the Tamils of Ceylon*. பக். 70. .
2. 1 2 3 4 5 6 7  மார்ட்டின், ஜோன் எச். (1923). *Notes on Jaffna - Chronological, Historical, Biographical*. தெல்லிப்பழை: American Ceylon Mission Press. பன்னாட்டுத் தரப்புத்தக எண்:81-206-1670-7. .
3. 1 2 3 4 5 6 7  Wright, Arnold, தொகுப்பாசிரியர் (1907). *Twentieth Century Impressions of Ceylon*. Lloyd's Great Britain Publishing Company. பக். 785-786. .
4. ↑  "The London Gazette". *லண்டன் கசெட்* (27894): 1793. 13 மார்ச் 1906. .
5. ↑  "The London Gazette". *லண்டன் கசெட்* (28587): 1659. 15 மார்ச் 1912. .
6. ↑  "The London Gazette". *லண்டன் கசெட்* (32352): 4635. 10 சூன் 1921. .
7. ↑  "சைவசித்தாந்த சமாஜம் - பவலவிழாச் சிறப்பு". *மில்க்வைற் செய்தி*. மே 1981.
8. ↑  "The London Gazette". *லண்டன் கசெட்* (30022): 3597. 17 ஏப்ரல் 1917. .
முன்னிலைப்படுத்தப்பட்ட நாடுகளில் சர்வதேச பெண்கள் அமைப்புடன் இணைந்த உள்ளூர் அமைப்புகள் உள்ளன.
**பெண்களுக்கான சர்வதேச அமைப்பு** (*International Council of Women* ) என்பது பெண்களுக்கான மனித உரிமைகளை வாதிடுவதற்கான பொதுவான காரணத்திற்காக தேசிய எல்லைகளுக்கு அப்பால் பணிபுரியும் பெண்கள் அமைப்பாகும். மார்ச் மற்றும் ஏப்ரல் 1888 இல், கனடா, அயர்லாந்து , இந்தியா, ஐக்கிய இராச்சியம், பின்லாந்து, டென்மார்க், பிரான்சு மற்றும் நோர்வே ஆகிய 9 நாடுகளைச் சேர்ந்த 53 பெண்கள் அமைப்புகளைப் பிரதிநிதித்துவப்படுத்தும் 80 பேச்சாளர்கள் மற்றும் 49 பிரதிநிதிகளுடன் பெண் தலைவர்கள் வாசிங்டன், டி. சி.யில் ஒன்று கூடினர். இதில், தொழில்முறை அமைப்புகள், தொழிற்சங்கங்கள், கலைக்குழுக்கள் மற்றும் நற்பணி மன்றங்களைச் சேர்ந்த பெண்கள் பங்கேற்றனர். தேசிய அமைப்புகள் சர்வதேச பெண்கள் அமைப்புடன் இணைக்கப்பட்டுள்ளன, இதனால் அவை சர்வதேச அளவில் கவனிக்கப்படுகின்றன. இந்த அமைப்பானது, ஐக்கிய நாடுகள் அவை மற்றும் அதன் நிரந்தரப் பிரதிநிதிகளான ஐக்கிய நாடுகள் பொருளாதார மற்றும் சமூக சபை, பன்னாட்டு தொழிலாளர் அமைப்பு, ஐக்கிய நாடுகளின் உணவு மற்றும் வேளாண்மை அமைப்பு, உலக சுகாதார அமைப்பு, ஐக்கிய நாடுகள் வளர்ச்சித் திட்டம், ஐக்கிய நாடுகள் சூழல் திட்டம், ஐக்கிய நாடுகள் கல்வி, அறிவியல், பண்பாட்டு நிறுவனம், ஐக்கிய நாடுகளின் சிறுவர் நிதியம், ஆகியவற்றுடன் ஆலோசனை அந்தஸ்தைப் பெற்றுள்ளது.

ஆரம்பம்
-------

1882 இல் ஐரோப்பாவிற்கு வருகை தந்த போது, அமெரிக்க வாக்குரிமையாளர்களான எலிசபெத் கேடி ஸ்டாண்டன் மற்றும் சூசன் பிரவுன் அந்தோனி ஆகியோர் பல நாடுகளில் உள்ள சீர்திருத்தவாதிகளுடன் சர்வதேச பெண்கள் அமைப்பின் யோசனை பற்றி விவாதித்தனர். அவர்கள் வீடு திரும்புவதற்கு சற்று முன்பு அவர்களின் மரியாதை நிமித்தமான வரவேற்பு நிகழ்ச்சியில் யோசனையை மேலும் வளர்க்க கடிதப் பரிமாற்றக் குழு ஒன்று உருவாக்கப்பட்டது. அந்தோனி மற்றும் ஸ்டாண்டன் தலைமையிலான தேசிய பெண் வாக்குரிமை சங்கம், மார்ச் 25, 1888 அன்று வாஷிங்டன் டி. சி. இல் சர்வதேச பெண்கள் அமைப்பின் நிறுவனக் கூட்டத்தை ஏற்பாடு செய்தது. இந்த அமைப்பில், லூசியானாவைப் பிரதிநிதித்துவப்படுத்தியவர் கரோலின் எலிசபெத் மெரிக் ஆவார். முதல் பெண்கள் உரிமைகள் மாநாட்டான செனிகா நீர்வீழ்ச்சி மாநாட்டின் நாற்பதாவது ஆண்டு கொண்டாட்டத்தின் ஒரு பகுதியாக இந்த சந்திப்பு இருந்தது.

குறிப்புகள்
-----------

1. ↑  National Woman Suffrage Association (1888). *Report of the International Council of Women: Assembled by the National Woman Suffrage Association, Washington, D. C. U. S. of America, March 25 to April 1, 1888* pp.9–11.
|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**வீரசோழியம்** |

**வீரசோழியம்** சோழர் காலத்தில் தோன்றிய ஒரு தமிழ் இலக்கண நூலாகும். இது 11-ஆம் நூற்றாண்டில் சோழ நாட்டை ஆண்ட வீரசோழன் காலத்தது. இக்காலத்தில் அதிகரித்து வந்த சமஸ்கிருதச் செல்வாக்கினால் தமிழில் சில புதிய இலக்கிய இலக்கண மரபுகள் உருவாயின. இதன் காரணமாக ஏற்பட்ட தேவைகளுக்கு இணங்கப் புதிய இலக்கண நூல்கள் தோன்றின. இவற்றுள் வீரசோழியமும் ஒன்று. புத்தமித்திரர் என்பார் இயற்றிய இந்நூலின் பெயர் வீரசோழன் என்னும் வீரராசேந்திர சோழ மன்னனின் பெயரைத் தழுவியது எனக் கூறப்படுகிறது. இது தொல்காப்பியம் கூறும் பண்டைத் தமிழ் மரபுடன், சமஸ்கிருத இலக்கண மரபுகள் சிலவற்றையும் சேர்த்து எழுதப்பட்டதாகும்.

எனினும் இந்நூல் இயற்றப்பட்ட சொற்ப காலத்திலேயே வழக்கிழந்து போய்விட்டதாகவும், தமிழ் மரபுக்கு மாறான வடமொழி இலக்கண விதிகளைப் புகுத்தியதனாலேயே இந்நிலை ஏற்பட்டதாகவும் சிலர் கருதுகின்றனர். கச்சியப்ப சிவாச்சாரியார் எழுதிய கந்தபுராணத்தை அரங்கேற்றும்போது அதன் காப்புச் செய்யுளின் முதற்சொல் தொல்காப்பியத்தின்படி இலக்கண வழுவுள்ளதாகக் கூறப்பட, வீரசோழியத்தை மேற்கோள் காட்டி இறைவன் (கந்தக் கடவுள்) அதனை நியாயப் படுத்தியதாக ஒரு நிகழ்ச்சி உண்டு. ஆனால், தமிழ் இலக்கியங்கள் எதிலும் முன்னுதாரணம் இல்லாமல் தமிழ் மரபுக்கு மாறான புதிய இலக்கண விதிகள் வீரசோழியத்தில் புகுத்தப்பட்டிருப்பது குறித்துக் குற்றச்சாட்டுகள் உண்டு. ஆயினும் நடு இடைக்காலம் எனப்படும் சோழர் காலத்தில் தோன்றிய இந்த நூல் தமிழில் நிகழ்கால இடைநிலையினை முதன்முதலில் கூறிய இலக்கண நூல் என்ற பெருமையை உடையது.

மேற்கோள் காட்டப்பட்டதாகக் கூறப்படுவது
-------------------------------------

கச்சியப்ப சிவாசாரியார் கந்த புராணத்தை எழுத இறைவனே அடியெடுத்து கொடுத்ததாகச் செய்தியுண்டு. 
அதாவது "திகட சக்கர செம்முகம்.. என்பதே அவ்வடியாம். ஆனால், கந்த புராணத்தை அவையில் அரங்கேற்றுங் கால், அவையோர் யாவரும் 'திகட சக்கரம்' என்பதிற்கு விளக்கம் கேட்டனர். கச்சியப்பரும், திகழ்+தசக்கரம்(திகழ்- விளங்குகின்ற; தசக்கரம்- பத்து கரங்கள்) என்பன புணர்ந்து திகடசக்கரம் ஆயிற்று என்றார். ஆனால் அறிஞரோ, 'ழ்'-உம் 'த்'-உம் சேர்ந்து *ட்* ஆகாது என மொழிந்தனர். பின்னர் முருகப் பெருமானே வந்து வீரசோழியத்தை மேற்கோள்காட்டி அவ்விதப் புணர்ச்சி அமையுமே என்றார் என்பதே அந்நிகழ்ச்சியாகும்.

நூல் யாப்பு - அமைப்பு
---------------------

தமிழ் இலக்கணம் கட்டளைக் கலித்துறை  யாப்பு கொண்டு எழுதப்பட்டுள்ள நூல்கள் இரண்டு. அவற்றுள் ஒன்று இந்த நூல். மற்றொன்று யாப்பருங்கலக் காரிகை. 183 நூற்பாக்களைக் கொண்டுள்ள இந்நூலினை வீரசோழியக் காரிகை என்றும் அழைப்பர். இஃது 

1. எழுத்ததிகாரம் - 1 படலம்
2. சொல்லதிகாரம் - 6 படலம்
3. பொருளதிகாரம் - 1 படலம்
4. யாப்பதிகாரம் - 1 படலம்
5. அலங்காரம் - 1 படலம்

என 5 அதிகாரங்களையும் அதன் உட்பிரிவான படலங்களையும் கொண்டுள்ளது.இதற்குப் பெருந்தேவனார் உரை எழுதியுள்ளார்.

வெளி இணைப்புகள்
---------------

வீரசோழியம் மூலமும் பெருந்தேவனார் இயற்றிய உரை
**ச. இரா. கிருட்டிணமூர்த்தி** (*Jalakantapuram Ramaswamy Krishnamoorthy*) என்பவர் தமிழக மருத்துவர் ஆவார். இவரின் மருத்துவ பங்களிப்புக்காக இந்திய அரசு 2010ல் பத்மசிறீ விருதினை வழங்கியது.

மருத்துவ பயிற்சியாளராக இவர் தனது வாழ்நாள் முழுவதும் கிராமப்புற இந்தியாவிற்காகப் பங்காற்றினார். சென்னையிலிருந்து 30 கி.மீ. தொலைவில் உள்ள குன்றத்தூரில் 1950களின் முற்பகுதியிலிருந்து இன்னும் 81 வயதாகிய போதிலும் மருத்துவச் சேவையினைத் தொடர்ந்து வருகிறார்.

கிருஷ்ணமூர்த்தி சித்த மருத்துவ முறைகளில் அறிவியல் பார்வை மூலம் உலகளாவிய அங்கீகாரத்தினை சித்த மருத்துவத்திற்குப் பெற்றுத் தந்தார். இதன் அடிப்படையில் பல அறிவியல் பூர்வ ஆய்வுக் கட்டுரைகளை வெளியிட்டு, மருத்துவ ரீதியாகப் பயனுள்ள சூத்திரங்களை உருவாக்கினார். இந்திய அரசு, சுகாதார அமைச்சினால் அமைக்கப்பட்ட வழிநடத்தல் குழுக்கள் மூலமாகவும் இது அடையப்பட்டது.

சோரியாஸிஸ் போன்ற ஒரு சிக்கலான தோல் நோய்க்கு சிகிச்சையளிப்பதற்காக எளிய மூலிகை மருந்தினை (777 எண்ணெய்) உருவாக்கியதில் முக்கிய பங்காற்றினார். இதற்கு முன்னர் உலகின் எந்தவொரு மருத்துவ முறையிலும் இதற்குத் தீர்வு காணப்படவில்லை.

மேற்கோள்கள்
-----------

 

1. ↑  "Padma Awards" (PDF). Ministry of Home Affairs, Government of India. 2015. November 15, 2014 அன்று மூலம் (PDF) பரணிடப்பட்டது. July 21, 2015 அன்று பார்க்கப்பட்டது. Unknown parameter `|=` ignored (உதவி)
2. ↑  Dr. JRK’s Siddha Research and Pharmaceuticals Pvt Ltd

* பத்மா விருது பெற்றவர்களின் பட்டியல் இந்து பரணிடப்பட்டது 2012-09-10 at the வந்தவழி இயந்திரம், பத்மா விருது பெற்றவர்களின் முழு பட்டியல் (PDF - 92.5 Kb)
**சத்ரபதி ஷாகுஜி மகராஜ் பல்கலைக்கழகம்**, உத்தரப் பிரதேசத்தின் கான்பூரில் அமைந்துள்ளது. இது உத்தரப் பிரதேச மாநில அரசின் கட்டுப்பாட்டிற்குள் வரும். இத்துடன் எழுநூற்றுக்கும் அதிகமான கல்லூரிகள் இணைக்கப்பட்டிருக்கின்றன. நான்கரை லட்சத்துக்கும் அதிகமான மாணவர்கள் பயில்கின்றனர். கலை, அறிவியல், பொறியியல், கணினிப் பயன்பாடு, மேலாண்மை, உயிரித் தொழில்நுட்பம் உள்ளிட்ட துறைகளில் படிப்புகள் வழங்கப்படுகின்றன. இதற்கு கான்பூர் பல்கலைக்கழகம் என்ற பெயரும் உண்டு.

வளாகம்
------

இது 264 ஏக்கர் பரப்பளவில் அமைந்துள்ளது. இங்கு இளநிலை, முதுநிலைப் படிப்புகள் வழங்கப்படுகின்றன.
கலையரங்கம், வங்கி, உணவகம், நூலகம், விடுதி உள்ளிட்ட வசதிகளும் வளாகத்தினுள்ளேயே அமைந்துள்ளன.

துறைகள்
-------

* ஆங்கிலம்
* கவின்கலை
* நூலகவியல்
* இசை
* உடல்கல்வி
* மருத்துவம்

முன்னாள் மாணவர்கள்
------------------

* ராம் சங்கர் கத்தேரியா - நாடாளுமன்ற உறுப்பினர், பதினாறாவது மக்களவை
* அனுப்பிரியா பட்டேல் நாடாளுமன்ற உறுப்பினர், பதினாறாவது மக்களவ்

சான்றுகள்
---------

1. ↑  "காப்பகப்படுத்தப்பட்ட நகல்". 2016-06-21 அன்று மூலம் பரணிடப்பட்டது. 2014-09-27 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2015-04-26 அன்று மூலம் பரணிடப்பட்டது. 2014-10-07 அன்று பார்க்கப்பட்டது.
2011 ஆண்டில் மார்க் ஓனா
**மார்க் ஓனா எசாங்குய்** (**Marc Ona Essangui)** சுற்றுச்சூழல் தன்னார்வ தொண்டு நிறுவனமான பிரைன்பாரெசுட்டு அமைப்பின் நிறுவனர் மற்றும் தன்னார்வ தொண்டு நிறுவனங்களின் வலையமைப்பான சுற்றுச்சூழல் காபோனின் தலைவர் ஆவார். காபோன் என்பது உலகின் இரண்டாவது பெரிய மழைக்காட்டுப் பகுதியாகும்.

பூமத்திய ரேகை மழைக்காடு சுற்றுச்சூழல் அமைப்புகளை அச்சுறுத்தும் மேற்கு மத்திய ஆப்பிரிக்காவில் உள்ள காபோனில் ஒரு சீன சுரங்கத் திட்டத்தின் பின்னணியில் உள்ள ஒப்பந்தங்களை அம்பலப்படுத்த மார்க் ஓனா எசாங்குய் தலைமை தாங்கினார். ஓனா எசாங்குய் கருத்துப்படி, முன்மொழியப்பட்ட பெலிங்கா வளர்ச்சித் திட்டம் என்ற 3.5 பில்லியன் டாலர் திட்டத்திற்கு ரகசியமாக பேச்சுவார்த்தை நடத்தப்பட்டது. இதற்காக உள்ளூர் சமூகங்கள் கலந்தாலோசிக்கப்படவில்லை. திட்டம் அவர்களின் சூழலில் என்ன பாதிப்பை ஏற்படுத்தும் என்பதையும் அவர்கள் அறிந்திருக்கவில்லை. வளர்ச்சிக்கு அந்நிய முதலீட்டை ஊக்குவிக்கும் ஒரு நாட்டில், காடுகளையும் அதன் மக்களையும் பாதுகாக்க ஓனா அயராமல் குரல் கொடுத்தார்.

ஓனாவின் சுற்றுச்சூழல் பாதுகப்பு பணிக்காக 2009 ஆம் ஆண்டுக்கான ஆப்பிரிக்கா கோல்டுமேன் சுற்றுச்சூழல் விருது வழங்கப்பட்டது.  நிதி பற்றாக்குறை காரணமாக பெலிங்கா வளர்ச்சித் திட்டம் தற்போது நிறுத்தப்பட்டுள்ளது. 

குடியரசுத் தலைவர் அலி போங்கோ ஒந்திம்பாவின் மூத்த ஆலோசகரான லிபன் சோலேமானை அவதூறு செய்ததற்காக, மார்ச் 2013 ஆம் ஆண்டு ஓனா எசாங்குய்யிற்கு ஆறு மாத இடைநீக்கம் செய்யப்பட்ட சிறைத்தண்டனையும், சுமார் 10,000 அமெரிக்க டாலர் அபராதமும் விதிக்கப்பட்டது. 

சனவரி 2020 முதல், ஆப்பிரிக்காவில் மக்களாட்சிக்கான தூர்னன்சு லா பேச் இயக்கத்தின் தலைவராக மார்க் ஓனா எசாங்குய் உள்ளார்.

மேற்கோள்கள்
-----------

1. ↑  2009 Goldman Environmental Prize Recipient Marc Ona Essangui
2. ↑  "காப்பகப்படுத்தப்பட்ட நகல்". 2011-07-18 அன்று மூலம் பரணிடப்பட்டது. 2021-07-18 அன்று பார்க்கப்பட்டது.
3. ↑  Reuters
**கருங் காய்ச்சல்** Visceral leishmaniasis (**VL**), **காலா அசார்** என்னும் அறியப்படுவது, **black fever**, மற்றும் **Dumdum fever**, லெஷ்மேனியாசிசின் கடுமையான வடிவம் மற்றும், முறையான நோயறிதல் மற்றும் சிகிச்சை இல்லையானால், அதிக உயிரிழப்பு ஏற்படும் நோய்களில் ஒன்று. கருங் காய்சல் நோயானது லீஷ்மேனியா பேரினத்தைச் சேர்ந்த லெஷ்மேனியா டெனோவானி என்னும் புரோட்டோசோன் ஒட்டுண்ணிகள் காரணமாக ஏற்படும் நோயாகும்.

இந்த ஒட்டுண்ணிகள் கல்லீரல், மண்ணீரல், எலும்பு மச்சை, போன்ற உள்ளுறுப்பு பகுதிகளுக்கு இடம்பெயர்கிறது, இந்த நோயிக்கு உரிய மருத்துவம் அளிக்காவிட்டால் அது மரணத்தை ஏற்படுத்தும். நோயின் அறிகுறிகள் காய்ச்சல், எடை இழப்பு, சோர்வு, தோலில் புண் - தடிப்புகள், குருதிச்சோகை, கல்லீரல் மற்றும் மண்ணீரல் கணிசமான வீக்கம் போன்றவை ஆகும். உலக சுகாதார அமைப்பின் (WHO) கருத்துப்படி, இந்த நோய் எச்.ஐ.வி / விஎல் க்கு இணையாக வளர்ந்துவரும் ஒரு நோய்த்தொற்று பிரச்சனையாகும்..

இந்த நோய் உலகில் இரண்டாவது பெரிய ஒட்டுண்ணி கொலையாளியாக (மலேரியாவுக்கு அடுத்து) உள்ளது. உலகளவில் ஒவ்வொரு ஆண்டும் சுமார் 200,000 முதல் 400,000 பேர் இந்த நோய்த்தாக்கத்துக்கு உள்ளாகின்றனர்.

பரவும் விதம்
------------

கருங்காய்ச்சலானது மலேரியாவைப் போன்றே ஒருவகை கொசுக்கள் மூலம் பரவுகின்றது. மணல் கொசுக்கள் என்றழைக்கப்படும் இவ்வகைக் கொசுக்கள், சாதாரண கொசுக்களைவிட உருவத்தில் சிறியதாக உள்ளன. இவை ‘லெஷ்மேனியா டெனோவானி’ என்ற ஒட்டுண்ணியை மனிதர்களுக்குப் பரப்புகிறது. இந்த ஒட்டுண்ணிகளால் உடல் நிலை பாதிப்படைகிறது.

மருத்துவம்
----------

ஒருவருக்கு இரண்டு வாரங்களுக்கு மேல் காய்ச்சல் நீடித்தால் அவருக்குக் கருங் காய்ச்சலுக்கான சோதனை மேற்கொள்ளப்படுகிறது. ஆர்.கே.39, எலீசா ஆகிய குருதி பரிசோதனைகள் மூலம் கருங்காய்ச்சலா, சாதாரண காய்ச்சலா என்பது உறுதி செய்யப்படும்.

நோயாளிக்குக் கருங்காய்ச்சல் இருப்பது உறுதி செய்யப்பட்டால் ‘சோடியம் ஸ்டிபோகுளுகோனேட்’ (எஸ்எஸ்பி) என்ற ஊசி மருந்து 20 நாட்களுக்கு தொடர்ந்து செலுத்தப்படும்.

மேற்கோள்கள்
-----------

1. ↑  "WHO | Visceral leishmaniasis". *www.who.int*. 2015-10-05 அன்று பார்க்கப்பட்டது.
2. ↑  James, William D.**Expression error: Unrecognized word "etal".** (2006). *Andrews' Diseases of the Skin: clinical Dermatology*. Saunders Elsevier. பக். 426. பன்னாட்டுத் தரப்புத்தக எண்:0-7216-2921-0.
3. ↑  Das, Aritra; Karthick, Morchan; Dwivedi, Shweta; Banerjee, Indranath; Mahapatra, Tanmay; Srikantiah, Sridhar; Chaudhuri, Indrajit (2016-11-01). "Epidemiologic Correlates of Mortality among Symptomatic Visceral Leishmaniasis Cases: Findings from Situation Assessment in High Endemic Foci in India". *PLoS neglected tropical diseases* **10** (11): e0005150. doi:10.1371/journal.pntd.0005150. பன்னாட்டுத் தர தொடர் எண்:1935-2735. பப்மெட்:27870870.
4. ↑  "Leishmaniasis and HIV co-infection". *WHO*.
5. ↑  "Leishmaniasis". *WHO Fact sheet N°375*. World Health Organization. 23 September 2014 அன்று பார்க்கப்பட்டது.
6. ↑  Desjeux P. (2001). "The increase of risk factors for leishmaniasis worldwide". *Transactions of the Royal Society of Tropical Medicine and Hygiene* **95** (3): 239–43. doi:10.1016/S0035-9203(01)90223-8. பப்மெட்:11490989.
7. ↑  ஜேக்கப் கோஷி (21 ஆகத்து 2017). "சிறிய மணல் கொசுக்களால் பரவும் கொடிய கருங் காய்ச்சல்". *செய்திக் கட்டுரை*. தி இந்து. 21 ஆகத்து 2017 அன்று பார்க்கப்பட்டது.
**சென்னையின் எப் சி** என்பது இந்திய சூப்பர் லீகின் சென்னை நகரத்தின் அணியாகும். இந்தியன் சூப்பர் லீக் கால்பந்து போட்டிகள் அக்டோபர் 2014 முதல் தொடங்கப்பட உள்ளன. இதில் சென்னை அணியின் பெயரே சென்னையின் எப் சி ஆகும். சன் குழுமம் இந்தியன் சூப்பர் லீகில் இருந்து விலகியதால் பெங்களூர் அணிக்கு பதிலாக சென்னை அணி உருவாக்கப்பட்டது. இந்த அணியின் உரிமையாளர்கள் அபிஷேக் பச்சன் மற்றும் விடா டானி ஆவர்.

வரலாறு
------

இந்திய சூப்பர் லீக் 2013 இல் உருவாக்கப்பட்ட போது சென்னை உட்பட ஒன்பது மாநகரங்களில் கிளை ஆரம்பிக்க அனுமதி அளிக்கப்பட்டது. ஆனால் சென்னை அணியின் முதன்மை அமைப்பாளர் சுனில் கவாஸ்கர் கிரிக்கெட் வாரியத்துடன் இருந்த வேலை காரணமாக விலகி கொண்டார். இதனால் இந்திய சூப்பர் லீகில் உள்ள அணிகளின் எண்ணிக்கை எட்டாக குறைந்தது. இதனிடையில் பெங்களூரு அணியை ஏலம் எடுத்திருந்த சன் குழுமம் இந்திய சூப்பர் லீகில் இருந்து விலகியது. இந்திய சூப்பர் லீக் பெங்களூரு அணிக்கு புதிய உரிமையாளர்களைத் தேடிக் கொண்டிருந்த நிலையில் பாலிவுட் நடிகர் அபிஷேக் பச்சன் மற்றும் விடா டானி பெங்களூருக்கு பதிலாக சென்னைக்கான அணியின் உரிமையை ஏலம் எடுப்பதாக அறிவித்தனர். இதன்மூலம் சென்னை அணி மீண்டும் உயிர்பெற்றது. இதற்கு *சென்னையின் எப் சி* எனப் பெயர் சூட்டினர்.

சென்னை அணியின் முதல் போட்டி அக்டோபர் 16, 2014 அன்று தொடங்குகிறது.

அரங்கம்
-------

ஜவஹர்லால் நேரு விளையாட்டரங்கம்
சென்னையின் எப் சி அணியின் இல்ல அரங்கம் சென்னையிலுள்ள ஜவஹர்லால் நேரு விளையாட்டரங்கம் ஆகும். இந்த அரங்கம் 40,000 பேர் அமர்ந்து பார்க்கக் கூடிய பெரிய விளையாட்டரங்கம் ஆகும்.
**சென்னை விமானநிலைய மேம்பாலம்** *(Chennai Airport Flyover)* சென்னை நகரில் இருக்கும் சென்னை பன்னாட்டு விமான நிலையத்திற்கு முன்பாக சுமார்1.6 கி.மீ நீளமுள்ளதாக காணப்படுகிறது..
தாம்பரத்திலிருந்து கத்திப்பாரா சந்திப்புக்கு அருகிலுள்ள ஆலந்தூருக்கு வரும் வாகனங்கள் செல்வதற்கான ஒருவழிப் பாதையாக இம்மேம்பாலம் திகழ்கிறது. 1.6 கிலோமீட்டர் நீளத்திற்கும் மூன்று வரைபாதை வசதியை கொண்டுள்ளது. இந்திய தேசிய நெடுஞ்சாலை ஆணையம் 970 மில்லியன் ரூபாய் செலவில் இம்மேம்பாலத்தைக் கட்டியுள்ளது. 2008 ஆம் ஆண்டு அக்டோபர் மாதம் 19 ஆம் நாள் அப்போதைய தமிழக முதல்வர் மு.கருணாநிதியால் இம்மேம்பாலம் போக்குவரத்திற்காகத் திறக்கப்பட்டது.

தரைத்தளம் மற்றும் மேம்பாலம் முதலியவற்றை இணைக்கும் வகையில் நகரும் படிக்கட்டுகள், மின் ஏணிகள் போன்ற அதிநவீன வசதிகளை ஏற்படுத்த போக்குவரத்து ஆணையம் திட்டமிட்டு, அதற்கான நடவடிக்கைகளையும் தொடங்கியுள்ளது.

மேற்கோள்கள்
-----------

1. ↑  "Flyover near airport opened". *The Hindu* (Chennai). 20 October 2008. Archived from the original on 20 அக்டோபர் 2008.. பார்த்த நாள்: 14 January 2012.
2. ↑  Gunasekaran, M. (14 October 2008). "Airport flyover to be thrown open on Sun". *The Times of India* (Chennai). Archived from the original on 23 அக்டோபர் 2012.. பார்த்த நாள்: 14 January 2012.
சென்னைப்பல்கலைக்கழக ஆட்சிக்குழுக் கட்டிடம்,
**சென்னைப் பல்கலைக்கழக நூல்நிலையம்**, வில்லியம் கிரிபித் (William Griffith) என்னும் ஆங்கில அறிஞர் சென்னைப் பல்கலைக்கழகத்துக்குத் தரும்படி தமது உயிலில் எழுதி வைத்திருந்த 25 ஆயிரம் உரூபாயைக் கொண்டு, 1903-ல், நிறுவப் பெற்றது. இது தொடக்கத்தில், சென்னை எழும்பூரிலுள்ள அரசாங்கப் பொருட்காட்சிசாலையில் செயற்பட்டு வந்தது. 1928-ல், இது பல்கலைக் கழக செனட் கட்டடத்துக்கு மாற்றப்பட்டு, 1936 முதல் பல்கலைக்கழக அலுவலகத்தில் தனியாகவுள்ள நூல்நிலையப் பகுதியில் செயற்பட்டு வருகிறது.

அமைப்பு
-------

இந்நூல் நிலையத்தில் ஒரு பெரிய படிப்பறை, பத்திரிகையறை, நூலடுக்கறை, நூற்பட்டியறை, அலுவலகவறைகள் முதலியன உள்ளன.
நூலடுக்குப் பகுதி 130 அடி நீளமும், 30 அடி அகலமுடையது. நான்கு மாடிகள் கொண்டது. இவற்றிலுள்ள அலமாரிகளை நீளத்தில் சேர்த்து வைத்தால் இரண்டு மைல் நீளமிருக்கும்.நூற்பட்டியறையில் ஒவ்வொரு தட்டிலும், 1500 சூசிச்சீட்டுகள்(Index cards) கொண்ட 336 தட்டுகளுடைய பெட்டிகள் உள்ளன.

சேகரிப்புகள்
------------

இந்நூல் நிலையத்திலுள்ள நூல்கள், பத்திரிகைகள் ஆகியவற்றின் எண்ணிக்கை ஏறக்குறைய 1,82,000. இவை தவிர, தேசப்படங்கள் சு.2200-ம், பல்லைக்கழகம் ஏற்றுக்கொண்ட ஆராய்ச்சிக் கட்டுரைகள்(Thesis) சு.820-ம் வேறு சில அறிஞர் அளித்த அரிய நூல்களும் உள்ளன.
நூல்நிலையம் தருவிக்கும் பத்திரிகைகள் ஏறக்குறைய 2,700 ஆகும். இவற்றில் தலைசிறந்தவற்றின் முந்திய பல ஆண்டுகளில் வெளியான பத்திரிகைகளும் உள்ளன. கணிதமேதை இராமனுசன், அறிஞர் எல். டி. சாமிக்கண்ணு பிள்ளை ஆகியோரின் அரிய கையெழுத்துப்படிகளும் உள்ளன.

இந்நூல்நிலையம் ஆண்டுதோறும் ஏறக்குறைய 8000 புதிய நூல்கள் வாங்கிச் சேர்க்கின்றது. சென்னைப் பல்கலைக்கழகம் தன் வெளியீடுகளான நூல்களையும், பத்திரிக்கைகளையும் இந்தியாவிலும் பிற நாடுகளிலுமுள்ள பல பல்கலைக்கழகங்களுக்கு அனுப்பிவைக்கிறது. அவற்றிற்கு மாற்றாக அப்பல்கலைக்கழகங்கள் தங்கள் வெளியீடுகளான நூல்களையும் பத்திரிகைகளையும் இந்நூல் நிலையத்திற்கு அனுப்பிவருகின்றன.

### துறை நூலகங்கள்

* குறிப்பிட்ட நூல்கள், துறைசார்பாகப் பிரிக்கப்பட்டு அவை, அவற்றிற்கே உரிய துறைநூலகங்களும் உருவாக்கப்பட்டுள்ளன.
* இதில் துறைசார் மாணவர்களும், ஆய்வாளர்களும், பேராசிரியர்களும் இந்நூலகத்தைப் பயன்படுத்த விதிகள் தனியே உருவாக்கப்பட்டுள்ளன.
* சென்னை கன்னிமாரா பொது நூலகம், அரசு அலுவலக நூல்நிலையங்கள் போன்ற சிறப்பு நிலை நூலகங்கள், இங்குள்ள நூல்களை, கடனாகப் பெற்று, பிறர் பயன்படுத்த வழிவகைச் செய்யப்பட்டுள்ளன.
* முன்பு இந்நூல்நிலையத்தில் நூலகம் குறித்த பட்டயப்படிப்பும், நற்சான்றிதழ் படிப்பும் நடத்தப்பட்டு, தேர்வுகள் நடத்தப்பட்டன.தற்போது அது தனிப்பிரிவாக மாற்றப்பட்டுள்ளது.
**பவர்புக் 100** (*PowerBook 100*) ஓர் கையடக்க கணினி ஆகும். தனி நபர் கணினி நிறுவனமான ஆப்பிள் நிறுவனத்தினால் அக்டோபர் 21, 1991 இல் அறிமுகப்படுத்தப்பட்டது. அதன் அப்போதைய பெறுமதியாக 2300 அமெரிக்க டொலர் ஆகும். இதன் மையச் செயலக வேகம் முன்னைய மசிண்டோஷ் கையடக்க கணினியை ஒத்தது. இது மோடோரோல 6800016- MHz செயலாக்கி , 2-8 எம்.பி நினைவகம் , 9-இன்ச் (23 செ.மீ) ஒரே நிறமுடைய திரவப் படிகக் காட்சி யும் 640 × 400 படவணு பிரிதிறனையும், சட்டகம் (system) 7.0.1 இயக்கு தளத்தையும் கொண்டது. ஆனால் இதில் மென் தட்டு உபயோகிக்க முடியாது .

ஆப்பிள் நிறுவன நிறைவேற்று அதிகாரியான ஜான் சிகில்லே பவர்புக் திட்டத்தை 1990 ஆம் ஆண்டு ஆரம்பித்தார். இதற்காக ஒரு மில்லியன் அமெரிக்கா டொலர் செலவளித்தார். இருப்பினும் இதன் வெற்றி காரணமாக சுமார் ஒரு வருடத்தில் ஒரு பில்லியன் அமெரிக்க டொலர்கள் வருமானம் ஈட்டப்பட்டது. சோனி நிறுவனம் ஆப்பிள் நிறுவனத்துடன் இணைந்து பவர்புக்100 தயாரித்தது. பவர்புக்100 இன் உற்பத்தி செப்டம்பர் 3, 1992 அன்று நிறுத்தப்பட்டது. அதற்பு பதிலாக பவர்புக்145 மற்றும் பவர்பூக் டுஒ ஆகிய தயாரிப்புகள் அறிமுகபடுத்தப்பட்டன. பவர்பூக்100 ஆனது பலமுறை வடிவமைப்புக்கான பாராட்டை பெற்றது. கணினி உலகில் இதற்கு தனி இடம் உண்டு. 2006 ஆம் ஆண்டு சிறந்த கணினிகள் வரிசையில் பத்தாவது இடத்தை பெற்றது. அத்துடன் அமெரிக்க சஞ்சிகையான மொபைல் பிசி ஆல் 2005 ஆம் ஆண்டு சிறந்த கருவியாகத் தேர்ந்து எடுக்கப்பட்டது.

மேற்கோள்கள்
-----------
ஒரு கோட்டில் நிகழும் எதிரொளிப்பு, அக்கோட்டுக்கு இணையான பெயர்ச்சி ஆகியவற்றின் தொகுப்பாக அமையும் சறுக்கு எதிரொளிப்பிற்கு ஓர் எடுத்துக்காட்டு
ஒரு சறுக்கு எதிரொளிப்பானது, இடது காற்தடத்தையும் வலது காற்தடத்தையும் ஒன்றுக்கொன்று மாற்றுகிறது.
இருபரிமாண வடிவவியலில் **சறுக்கு எதிரொளிப்பு** (*glide reflection*) என்பது ஒரு கோட்டில் நிகழும் எதிரொளிப்பு மற்றும் அந்த எதிரொளிப்பின் அச்சுக்கு இணையான பெயர்ச்சி இரண்டின் சேர்வாக அமையும் யூக்ளிடிய தளத்தின் உருமாற்றம் ஆகும்.

ஒரு சறுக்கு எதிரொளிப்பால் பிறப்பிக்கப்படும் சமஅளவைக் குலம் ஒரு முடிவுறா சுழற்குலமாக அமையும்.

இரு சம சறுக்கு எதிரொளிப்புகளின் தொகுப்பு ஒரு பெயர்ச்சியாகக் கிடைக்கும். இப்பெயர்ச்சியின் திசையனின் அளவு சறுக்கு எதிரொளிப்புடையதைப்போல் இருமடங்காக இருக்கும். எனவே சறுக்கு எதிரொளிப்புகளின் இரட்டை அடுக்குகள் ஒரு பெயர்ச்சி குலத்தை உருவாக்கும்.

மேற்கோள்கள்
-----------

1. ↑  Martin, George E. (1982), *Transformation Geometry: An Introduction to Symmetry*, Undergraduate Texts in Mathematics, Springer, p. 64, ISBN 9780387906362.

வெளியிணைப்புகள்
---------------

* Glide Reflection at cut-the-knot
**ஒரு புளியமரத்தின் கதை** சுந்தர ராமசாமியின் முதல் நாவல். அவரது குறிப்பிடத்தக்க புதினங்களுள் ஒன்றாகக் கருதப்படுகிறது. 1966ம் ஆண்டு முதலில் வெளியான இப்புதினம் பல முறை மறுபதிப்பு செய்யப்பட்டுள்ளது. மலையாளம், இந்தி, எபிரேயம், ஆங்கிலம் போன்ற மொழிகளிலும் மொழிமாற்றம் செய்யப்பட்டுள்ளது. 1958ல் சரசுவதி இலக்கிய இதழுக்காக இதனை சுந்தர ராமசாமி எழுதத் தொடங்கினார். ஆனால் நான்கைந்து இதழ்கள் வெளியான பின்னர் சரசுவதி இதழ் வெளியாவது நின்று போனதால், இப்புதினமும் நின்றது. மீண்டும் முழுப்புதினம் 1966ம் ஆண்டு நூலாக வெளியிடப்பட்டது. இது எபிரேய மொழியில் நேரடியாக,Sipuro shel Ets Hatamarhindi என்று Dr. Ronit Ricci என்பவரால், தமிழிலிருந்து மொழிபெயர்க்கப்பட்ட முதல் நூல் ஆகும். அதுபோலவே, அம்மொழிக்குச் சென்றுள்ள முதல் இந்திய நூலும் இதுவே ஆகும்.

புதின மதிப்புரை
---------------

விடுதலைப் பெற்ற இந்தியாவிற்கு முன்னரும் பின்னரும் நகரும், ஒரு புளியமரத்தை கதையாகும். மிக யதார்த்தமான, பழைய எழுத்துநடை. அம்மரம் நீங்கும் பொழுது மனம் அழுதது. மனிதன், தனக்கும், தன்னைச் சுற்றியுள்ள உயிர்களுக்கும் துயரைக் கொடுக்கிறான். ஆனால், இயற்கையோ, *தம் இயல்பிலிருந்து வேறுபடுவது இல்லை*;வெவ்வேறு காலகட்டத்தில், பலரும் அம்மரத்தால் அடைந்த நன்மைகள் அழகுற விளக்கப்படுகின்றன.

மேற்கோள்கள்
-----------

புகழ் என்பது தான் என்ன? நமக்கு தெரியாதவர்களும் நம்மை தெரிந்து வைத்திருப்பதிலுள்ள சுகம் தானே? அனுபவித்து பார்த்தவர்களுக்கு தான் அதன் அருமை தெரியும். அபார சுகம் தான் அது. சந்தேகமே இல்லை. ரோட்டில் நடந்து செல்லும் போது தன்னை சுட்டி காட்டி இன்னார் என குசுகுசுத்து அறிமுகப்படுத்தும் குரல் காதில் விழுந்தும் விழாத பாவனையில் சென்று விடுகிற சுகம் லேசானதா? "

"சொந்த விஷயம் பேசுவது என்றால் எல்லாருக்கும் வெல்லம் தான்!"

" பழைய நண்பர்கள் எல்லாரும் விடல் தேங்காய் மாதிரி ஊர் ஊராக சிதறி போய் விட்டனர். எட்டு திசைகளிலிருந்தும் பிழைப்பின் கொடிய கரங்கள் அவர்களை வலுக்கட்டாயமாக இழுத்து அமுக்கி கொண்டு விட்டன".

"வாழ்வில் இன்பகரமான நாட்கள் மிக குறைந்த நாட்கள் தானே! வேகமாக மறைந்து விடும் நாட்களும் அவை தானே!"

"அப்படியானால் கடைசிவரையிலும் இவர்களுடைய முணுமுணுப்பும் பின்னாலிருந்து எழுந்துகொண்டுதான் இருக்கும் போலிருக்கிறது. ரொம்பவும் அனாதியான முணுமுணுப்புதானே இது. இந்த முணுமுணுப்பை நின்று கேட்க ஓடும் உலகம் என்றாவது அக்கறை செலுத்தியதுண்டா ? காலத்தின் ரகசிய அறைகளில் சுருள் விரியும் புரட்சிக் கோலங்கள் எல்லோரையும் பின்தங்க அடித்துவிடும் போலிருக்கிறது. புரட்சிவாதியும் காலத்தின் வேகத்தில் பின்தங்கி, புதிய புரட்சிவாதிகளின் கேலிக்கும் கிண்டலுக்கும் ஆளாகிச் சாகிறான். இருந்தாலும் காற்றின் வேகத்துக்கு அனுசரனையாகச் சிறுவன் பரம உற்சாகத்தோடு நூலை சரசரவென்று விட்டுக்கொடுக்கிறபொழுது தனது பாரத்தால் கொஞ்சம் கீழே இழுக்கும் வால்தான் பட்டத்தைக் கரணம் அடிக்கவிடாமல் காப்பாற்றுகிறது என்று தோன்றுகிறது. "

சான்றுகள்
---------

1. ↑  "காப்பகப்படுத்தப்பட்ட நகல்" (PDF). 2008-05-22 அன்று மூலம் (PDF) பரணிடப்பட்டது. 2016-12-02 அன்று பார்க்கப்பட்டது.
2. ↑
3. ↑  எழுத்தாளர் சுஜாதாவின்,  *கற்றதும் பெற்றதும்* தொடரில், இதுபற்றி குறிப்பிட்டு இருக்கிறார்.
4. ↑  "காப்பகப்படுத்தப்பட்ட நகல்". 2017-02-10 அன்று மூலம் பரணிடப்பட்டது. 2016-12-02 அன்று பார்க்கப்பட்டது.
**புசுபா குசரால் அறிவியல் நகரம்** (*Pusupa Gujral Science City*) (இந்தி:पुष्पा गुजराल साइंस सिटी) எனும் இந்த அறிவியல் மையம், இந்திய பஞ்சாப் மாநிலத்திலுள்ள ஜலந்தர் நகரின் கபுர்த்தலா சாலையில் அமைந்துள்ளது. வட இந்தியாவின் மாபெரும் திட்டத்தில் உருவாக்கப்பட்ட இவ்வறிவியல் நிலையம், 72 ஏக்கர் பரப்பளவில் நிறுவப்பட்டுள்ளது.

வரலாறு
------

இந்திய சுதந்திர போராட்ட வீரரும், இந்தியாவின் 15-வது பிரதமருமான ஐ. கே. குஜரால் (1919-2012) என்பவரால், 1997-ம் ஆண்டு அக்டோபர் 17-ம் நாள் அடிக்கல் நடப்பட்ட இந்த அறிவியல் நகரம், இந்திய இராணுவத்தின் ஓய்வு பெற்ற அதிகாரியும், மற்றும் முப்படைகளின் தளபதியாகவும் இருந்த, 'சுனித் பிரான்சிஸ் ரோட்ரிகஸ்' (*Sunith Francis Rodrigues*) என்பவரால் 2005-ம் ஆண்டு, மார்ச்சு 19-ல் துவங்கப்பட்டது.

திட்டம்
-------

இந்திய நடுவம் மற்றும் பஞ்சாப் மாநில அரசும் ஒருங்கிணைந்த ஒரு கூட்டு திட்டத்தில் உருவாக்கப்பட்ட இந்த அறிவியல் நகரம், ரூபாய் (₹) 100 கோடி மதிப்பீட்டில் உருவான செயற்திட்டமாகும். இத்திட்டத்தில் நிலம் மற்றும் அடிப்படை கட்டமைப்பு வசதிகளை ஏற்படுத்திய பஞ்சாப் அரசு சார்பில் ரூபாய் (₹) 30 கோடி செலவிடப்பட்டது. மற்ற ஏனைய உட்கட்டமைப்புகள், காட்சிக்கூடங்கள், மற்றும் ஆய்வுக்கூடங்கள் போன்ற பிற அமைப்புகளுக்காக இந்திய நடுவண் அரசு ரூபாய் (₹) 70 கோடிகள் முதலீடு செய்து இத்திட்டத்தை நிறைவேற்றியதாக மூலாதாரத்தில் குறிப்பிடப்பட்டுள்ளது.

பிரிவுகள்
---------

ஜலந்தர்-கபுர்த்தலா சாலையில் உள்ள இந்த புசுபா குசரால் அறிவியல் மையத்தில், பல்வேறு அறிவியல் காட்சிவிளக்க அமைப்புகள் நிர்மாணிக்கப்பட்டிருக்கின்றன. அவை, இயற்பியல், உயிரியல், சமூக அறிவியல், தொழில் நுட்பவியல், விவசாயம், மனித பரிணாமம், அணு அறிவியல், சுகாதாரம், தகவல் தொழில்நுட்பம், மற்றும் உயிரியல் தொழில் நுட்பம் போன்ற பல்வேறு பிரிவுகளில் இங்கு காட்சி விளக்க அமைப்புகள் வைக்கப்பட்டுள்ளன. மேலும், லேசர் காட்சிகள் மற்றும் விமானப்பயண உணர்வை அளிக்கும் ‘உருவகப்படுத்தும்’ (*Simulation*) இயந்திரங்கள் போன்றவையும் இங்கு பார்வையாளர்களை உற்சாகமூட்டுவதாக அமைந்திருக்கின்றன.

சான்றாதாரங்கள்
--------------

1. ↑  "Pushpa Gujral Science City". www.mapsofindia.com (ஆங்கிலம்). 2013-06-28. 2016-07-22 அன்று பார்க்கப்பட்டது.
2. ↑  "PRIDE FOR PUNJAB - PUSHPA GUJRAL SCIENCE CITY". www.kapurthalaonline.com (ஆங்கிலம்). 2016. 2016-01-23 அன்று மூலம் பரணிடப்பட்டது. 2016-07-22 அன்று பார்க்கப்பட்டது.
3. ↑  **Lua error in Module:Citation/CS1/Date\_validation at line 148: attempt to index field 'quarter' (a nil value).**
4. ↑  "Pushpa Gujral Science City". www.bharatonline.com (ஆங்கிலம்). 2016. 2016-07-22 அன்று பார்க்கப்பட்டது.
**புங்குடுதீவு சண்முகநாதன் மகா வித்தியாலயம்** இலங்கையின் வடக்கே புங்குடுதீவு கிழக்கு, வல்லன் மாவுதிடல் பகுதியில் அமைந்துள்ள பாடசாலை.

வரலாறு
------

இந்த பகுதி பெரியவரும் சைவத் தொண்டருமான மார்க்கண்டு சோதிநாதர் தனது சொந்த காணியில் இந்த பாடசாலையை 1925 ஆம் ஆண்டில் ஆரம்பித்தார். தொடர்ந்து யாழ்ப்பாணம் சைவ வித்தியா அபிவிருத்தி சங்கத்தினால் நடத்தப்பட்டது. 1970 இல் பெற்றோர் கல்வி அமைச்சுடன் தொடர்பு கொண்டு இடப் பற்றாகுறையப் போக்குமுகமாக புதிய கட்டிடம் ஒன்றை கோரி இருந்தனர். அதற்கிணங்க புதிய கட்டிடம் ஒன்று அமைக்கப்பட்டது. இங்கு அறிவியல் கூடம் தொடங்கப்பட்டது. 

1972 இல் ஆரம்பப் பாடசாலையாக இருந்து வந்த இது தரம் உயர்த்தப்பட்டு உயர்தர வகுப்புகள் ஆரம்பிக்கப்பட்டன. இதன் பின்னர் சண்முகநாதன் கனிட்ட மகா வித்தியாலயமாகப் பெயர் மாற்றம் பெற்றது. 1991 அக்டோபரில் புங்குடுதீவு மக்களின் இடப்பெயர்ச்சி காரணமாக இப்பாடசாலை தொடர்ந்து இயங்காமல் இருக்கிறது. இடம்பெயர்ந்த மக்களின் கல்வி தேவை கருதி தென்மராட்சியில் இந்த பாடசாலை தற்காலிகமாக இயங்கியது. அங்கே அதிபராகப் பணியாற்றிய செ.சண்முகவடிவு கிழாலிக் கடலில் அகால மரணமாக இப்பாடசாலை மேற்கொண்டு அங்கேயும் இயங்காமல் போனது. புங்குடுதீவின் ஐந்து பாடசாலைகள் மீண்டும் இயங்கத் தொடங்கினாலும் இந்த பாடசாலை இன்னும் திறக்கப் படவில்லை.

1973இல் நடைபெற்ற யாழ் மாவட்ட பாடசாலைகளுக்கு இடையிலான சங்கீத நடன நாடகப் போட்டிகளில் சாம்ராட் அசோகன் என்னும் நாடகம் இரண்டாம் இடத்தை பெற்றது. அதே ஆண்டில் காவலூர் பாடசாலைகளின் மெய் வல்லுநர் போட்டிகளில் 13 வயது பிரிவில் பெண்களுக்கான வெற்றிக்கிண்ணத்தையும் பெற்றது.

இப்பாடசாலையின் அதிபர்களாக லோரன்ஸ் சேதுபதி செல்லையா, வை. கந்தையா, த. கனகரத்தினம் பொன்னுத்துரை, க. சீவரத்தினம், மூ. நடராசா, நாகரத்தினம், இ. நடராசா, சண்முகவடிவு ஆகியோர் பணியாற்றினர்.
**புசுபாவதி ஆறு** (*Pushpawati River*) என்பது இந்தியாவின் உத்தரகண்ட் மாநிலத்தின் கர்வால் பகுதியில் உள்ள சாமோலி மாவட்டத்தில் உள்ள மலர்ப் பள்ளத்தாக்கு வழியாகப் பாயும் ஆறாகும்.

ஆற்றோட்டம்
----------

புசுபாவதி ஆறு இமயமலையில் கர்வால் பகுதியின் மத்தியப் பகுதியில் உள்ள ரதபானுக்கு அருகில் உள்ள திப்ரா பனிப்பாறையிலிருந்து உருவாகிறது. இது தெற்கு திசையில் பாய்ந்து ககாரியாவிற்கு அருகில் உள்ள பியுந்தர் கங்கையில் இணைகிறது. இணைந்த பின் உருவாகும் நீரோடை இலட்சுமண் கங்கை என்று அழைக்கப்படுகிறது. இலட்சுமண் கங்கை கோவிந்த்காட்டில் அலக்நந்தா ஆற்றில் கலக்கிறது. புசுபாவதி ஆறு மலர்ப் பள்ளத்தாக்கின் வழியாக ஓடுகிறது.

புசுபாவதி ஆற்றின் பனிப்பாறையுடன் கூடிய மேல் பள்ளத்தாக்கு ஆங்கில எழுத்தான "U" வடிவில் காணப்படுகிறது.தடிமனான பனிப்பாறை படிவுகளைக் கடந்து இந்த ஆறு பாய்கிறது. பல பனிப்பாறைகளால் தோன்றிய நீரோடைகள் இதன் மேல் பகுதியில் இணைகின்றன. இது இதன் கீழ்ப் பகுதியில் ஒரு பள்ளத்தாக்கு வழியாகப் பாய்கிறது. மேல் பகுதிகள் நிரந்தரமாகப் பனி மூடி காணப்படுகிறது. பனிநிலை தாவரங்கள் மற்றும் மிதமான வெப்பமண்டல தாவரங்கள் ஆற்றின் நடு மற்றும் கீழ் நீர்ப்பிடிப்பு பகுதிகளில் உள்ளன. மனிதர்கள் இங்கொன்றும் அங்கொன்றும் என வாழ்கின்றனர்.

பெயர்க் காரணம்
--------------

புராணக் கதையின்படி, பாண்டவர், வனவாசத்திலிருந்த ஆண்டுகளில், இந்த ஆற்றில் மலர்கள் மிதப்பதைக் கண்டு இதற்கு புசுபாவதி என்று பெயரிட்டனர்.

மேலும் பார்க்கவும்
------------------

* மலர்ப் பள்ளத்தாக்கு தேசியப் பூங்கா

மேற்கோள்கள்
-----------

1. 1 2 3 4  Negi, Sharad Singh (1991). *Himalayan rivers, glaciers and lakes*. பன்னாட்டுத் தரப்புத்தக எண்:9788185182612.. பார்த்த நாள்: 2010-06-01.
2. ↑  De Sarkar, Partha. *Valley of Flowers and Hemkund Sahib*.. பார்த்த நாள்: 2010-06-01.
A typical three point setup with a shoulder or back-side lamp to create contrast between the background and center object so as to give a three dimensional appearance
**மூன்று நிலைய ஒளியமைப்பு** (*Three-point lighting*) என்பது, நிகழ்படம், திரைப்படம், ஒளிப்படம் போன்ற காண்பிய ஊடகங்களில் பொதுவாகப் பயன்படுத்தப்படும் ஒரு ஒளியமைப்பு முறை ஆகும். ஒளி மூலங்களுக்கான மூன்று நிலையங்களைப் பயன்படுத்துவதன் மூலம், படம் எடுக்கப்படும் பொருளை எப்படி வேண்டுமானாலும் ஒளிர்விக்க முடியும். அத்துடன், நேரடி ஒளியினால் உருவாகக்கூடிய நிழல்களைக் கட்டுப்படுத்தவோ அல்லது முற்றாக இல்லாமலாக்கவோ முடியும். 

  

முதன்மை விளக்கு, பொருளின் மீது நேரடியாகப் பட்டு அதற்கு ஒளியூட்டும் முதன்மையாக விளக்காகும். சிறப்பாக, முதன்மை விளக்கொளியின் வலு, நிறம், கோணம் என்பவையே படப்பிடிப்பின் முழு ஒளியமைப்பு வடிவமைப்பையும் தீர்மானிக்கிறது. உள்ளகப் படப்பிடிப்பில் முதன்மை விளக்கு ஒரு சிறப்பு விளக்காகவோ அல்லது, படம்பிடி கருவியின் ஒளியாகவோ இருக்கலாம். பகல் நேரத்தின் வெளிப்புறத்தில் படம்பிடிக்கும்போது, சூரிய ஒளியே பெரும்பாலும் முதன்மை ஒளியாக இருக்கும். இவ்வேளைகளில், படப்பிடிப்பாளர், ஒளிமூலத்தை நகர்த்தமுடியாது. எனவே, சூரிய ஒளி தேவையான அளவு பொருளில் படும்படியாகப் பொருளின் நிலையைத் தெரிவு செய்யவேண்டி இருக்கும் அல்லது சூரியன் சரியான நிலைக்கு வரும்வரையில் பொறுத்திருக்க வேண்டியிருக்கும்.

  

நிரப்பு விளக்கும் பொருளின் மீது நேரடியாக ஒளியூட்டுவதே. எனினும், இது ஒரு பக்கத்தில் இருந்தே பொருளை ஒளியூட்டும். அத்துடன் முதன்மை விளக்கு உயரமான நிலையில் இருக்க, நிரப்பு விளக்கு அதிலும் குறைவான உயரத்தில் அமைந்திருக்கும். இது, முதன்மை விளக்கினால் ஒளியூட்டப்படாத பகுதிகளுக்கு ஒளி கொடுக்கும். அத்துடன் சியாரோஸ்கியூரோ விளைவு எனப்படும் ஒளி-நிழல் வேறுபாட்டளவைக் குறைக்க அல்லது இல்லாமலாக்க உதவுகிறது. நிரப்பு விளக்கு பொரும்பாலும், மெல்லொளியைக் கொடுப்பதாகவும், ஒளிர்வு குறைந்ததாகவும் இருக்கும்.
**கேசவ தேவ் மாளவியா** (*Keshav Dev Malaviya*) இந்திய தேசிய காங்கிரசு கட்சியின் தலைவராகவும், இந்தியாவின் மத்திய அமைச்சராகவும் இருந்தவராவார். 1904 ஆம் ஆண்டு ஆகத்து மாதம் 11 ஆம் தேதி இவர் பிறந்தார். உத்தரபிரதேச மாநிலத்தின் தோமரியகஞ்ச் தொகுதி மக்களவை உறுப்பினராக தேர்ந்தெடுக்கப்பட்டு பணியாற்றினார். கான்பூரிலுள்ள ஆர்கோர்ட்டு பட்லர் தொழினுட்பப் பல்கலைக்கழகத்தில் பெட்ரோலியத் தொழினுட்பத்தில் பட்டம் பெற்றார். முன்னதாக இப்பல்கலைக்கழகம் ஆர்கோர்ட்டு பட்லர் தொழினுட்ப நிறுவனம் என்ற பெயரில் செயல்பட்டு வந்தது. 1970 ஆண்டுகளில் காங்கிரசு கட்சி ஆட்சியிலிருந்தபோது கேசவ தேவ் மாளவியா பெட்ரோலியத் துறை அமைச்சராக பணியாற்றினார். சவகர்லால் நேருவின் ஆதரவோடு, மாளவியா எண்ணெய் மற்றும் இயற்கை எரிவாயு நிறுவனத்தை தொடங்குவதற்கு காரணமாக இருந்தார். இந்திய பெட்ரோலியத் தொழிலின் தந்தை என்றும் இவர் அழைக்கப்படுகிறார்.

நீண்ட காலம் உடல் நலிவுற்றிருந்த கேசவ் 1981 ஆம் ஆண்டு மே மாதம் 27 ஆம் தேதியன்று தனது 77 ஆவது வயதில் காலமானார். 

மாளவியாவின் நினைவாக அசாமிலுள்ள திப்ருகார் பல்கலைக்கழகம் இந்திய எண்ணெய் நிறுவனத்துடன் இணைந்து ஆராய்ச்சி நோக்கங்களுக்காக பயன்பாட்டு புவியியல் துறையில் ஓர் இருக்கையை உருவாக்கியுள்ளது. எண்ணெய் மற்றும் இயற்கை எரிவாயு துறையில் ஆராய்ச்சிக்காக இந்தத் துறை அர்ப்பணிக்கப்பட்டுள்ளது.

மேற்கோள்கள்
-----------

1. ↑  "Obituary References". *Lok Sabha Debates* **18** (1): 3. 17 August 1981. .
2. ↑  "Steps are being taken to contain growth in demand for oil: Keshav Dev Malaviya". India Today. 24 February 2018 அன்று பார்க்கப்பட்டது.

* Stanley Reed (British politician) (1950). *The Indian And Pakistan Year Book And Who's Who 1950*. Bennett Coleman and Co. Ltd.. பக். 710. .
கேஷவ், சுசித்ரா
**கேசவ்தாஸ்** (Keshavdas Mishra) 1555 ஆம் ஆண்டில் பிறந்ததாகவும் 1618 இல் இறந்ததாகவும் கருதப்படுகிறது. இந்தி இலக்கியத்தின் இறுதிக்கால கவிஞர்களில் மிக முக்கியமானவராகக் கருதப்படுகிறார். சமஸ்கிருத காவியசாத்திரத்தை அறிமுகம் செய்து வைத்ததில் மிகச்சிறந்த மற்றும் மிகப் பழமையான கவிஞர் ஆவார்.

வாழ்க்கை அறிமுகம்
-----------------

ஆச்சார்யா கேசவ்தாஸ் 1546 இல் ஓர்ச்சாவில் ஒரு பிராமணக்குடும்பத்தில் பிறந்தார்.  இவரின் தந்தையார் பெயர் காசிநாத். ஓர்ச்சாவின் அரசவையில் இவரது குடும்பத்தை மிகவும் மரியாதையாக நடத்தியுள்ளனர். ஓர்ச்சாவின் மன்னர் ராமசிங்கின் சகோதரன் இந்திரஜித் சிங்கின் அரசவைக் கவிஞராகவும் அமைச்சராகவும் குருவாகவும கேசவதாஸ் இருந்துள்ளார். இந்திரஜித் சிங்கிடமிருந்து இவர் 21 கிராமங்களை இணைத்துள்ளார். 

கேசவதாஸ் சமஸ்கிருதத்தில் மிகச் சிறந்த வித்துவானாக இருந்துள்ளார். இவர் முழுமையாக சமஸ்கிருதத்தையே பின்பற்றியுள்ளார். இவரின் வேலையாட்களும் சமஸ்கிருதத்தைப் பேசியுள்ளனர்.

படைப்புகள்
----------

ஒன்பது படைப்புகள் முக்கியமானவை.

அவை, ரசிகப்ரியா, கவிப்ரியா, ரத்னபாவனி, விஞான்கீதா,சந்த்மாலா, ராமசந்திரிகா, வீரசிங்கதேவ் சரித்திரம், நக்சிக் மேலும் ஜஹாங்கீர் ஜஸசந்திரிகா. ரசிகப்ரியா இவரின் மிக முக்கிய நுலாகும். இது காவியசாத்திரத்தை விளக்குகிறது.

ராதா மற்றும் கிருஷ்ணரின் சித்தரிக்கும் படம்

குறிப்புகள்
-----------

1. ↑  Shackle (1996), ப. 214
2. ↑  McGregor (1984), ப. 126
3. ↑  Busch (2011), ப. 23-24
**ஞானாவரண விளக்கம்** என்பது ஒரு உரைவிளக்க நூல். இது தோன்றிய காலம் 16-ஆம் நூற்றாண்டு. நூலாசிரியர் குருஞான சம்பந்தர். சிவஞான சித்தியார் என்னும் நூலை இது ‘ஞானாவரணம்’  எனக் குறிப்பிட்டுக்கொண்டு உரை எழுதுவதால் இந்த உரைநூலுக்கு இப் பெயர் அமைந்தது. இது பொருளுரையும் விரிவுரையுமாக அமைந்துள்ளது. சிவஞான சித்தியார் நூலில் உள்ள பரபக்கம், சுபபக்கம் என்னும் இரு பகுதிகளுக்கும் இந்த உரைவிளக்கம் உள்ளது. இந்த உரைவிளக்க நூல் முழுமையும் கிடைக்கவில்லை. சிற்சில பகுதிகள் மட்டுமே கிடைத்து அச்சிடப்பட்டுள்ளன. 

இந்த நூல் இரண்டு பிரிப்பாக அச்சிடப்பட்டுள்ளது. 

* முதல் பிரிப்பில் பரபக்கம், ஞானாந்தம் ஞானத்தின் முடிவெல்லை அளவியல் ஆகிய 3 பகுதிகள் உள்ளன.
* இரண்டாம் பிரிப்பு சுப பக்கம் பற்றியது. இதில் 4 பகுதிகள் உள்ளன.

இதில் சிவஞான சித்தியார் பாடல்களை விளக்க இந்த விளக்கவுரையின் ஆசிரியர் சில பாடல்களைத் தாமே இயற்றி இணைத்துள்ளார். 

இந்த விளக்கவுரைக்கு உரையாக வெள்ளியம்பலத் தம்பிரான் என்பவர் ‘அரும்பத விவேகம்’ என்னும் பெயரில் மேலும் ஒரு உரை எழுதியுள்ளார். இவர் ஞானாவரண விளக்கம் என்னும் நூலை ‘ஞானாவரண தீபிகை’ என்றும், தமது உரையை ‘அஸ்பஷ்ட பத போதனீயம்’ என்றும் குறிப்பிடுகிறார். திருவாரூர் நிர்மலமணி தேசிகரிடம் இவர் அருட்பேறு பெற்று இந்தப் பதவுரை நூலைச் செய்தாராம். 

ஞானாவரண விளக்கத்தில் 1161 செய்யுடகளுக்கு விளக்கங்கள் தரப்பட்டுள்ளன. விளக்கங்களின் ஊடே அருள்நமச்சுவாயர் செய்த ஞானபூசைத் திருவிருத்தம்,  தத்துவப் பிரகாசம்,  திருவாய்மொழிப் பாடல்  ஆகியவை மேற்கோள் பாடல்களாகச் சேர்க்கப்பட்டுள்ளன. 

குருஞான சம்பந்தர் தாமாகப் பாடிச் சேர்த்த பாடல்எடுத்துக்காட்டு 
கருது உயிர் அசத்தனுந்தான்  கணிசம்  என்பவரைப் போலத்  

தரும் உயிர், சிவன் போல், என்று சைவம் ஓரிடத்தில் சொல்லும்,  

பொருளை முற்றுவமை ஆக்கிப் புகல்பவர்க்கு என்றும் ஈசன்  

அருள் செயான், அவரைக் கண்டால், அம்ம நாம் அஞ்சுமாறே.

கருவிநூல்
---------

மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005

அடிக்குறிப்பு
-------------

1. ↑  ஞானம் ஆவரணம், ஞானம் என்பது உள்ளுணர்வு. ஆவரணம் என்பது மறைப்பு. உலகியலறிவு உள்ளுணர்வை மறைத்திருக்கிறது என்பது பொருள்.
2. ↑  18 பாடல்
3. ↑  2 பாடல்
4. ↑  பாடல் எண் 3016
5. ↑  பொருள் நோக்கில் சொற்பிரிப்பு செய்யப்பட்டுள்ளது.
6. ↑  உயிர் – அசத்து, உடல் – சத்து
7. ↑  காலம், காலக் கணிப்பு
8. ↑  உயிர் என்பது சிவன்(சீவன்). இது அசத்து. உடல் சத்து என்னும் சத்தி. இரண்டையும் காலம் சேர்த்துவைக்கும். இது சைவக் கோட்பாடு. இதனை உணராமல் பொருளே முற்றும் என்று என்று கொண்டவருக்கு ஈசன் அருள் கிட்டாது. அவரைக் கண்டால் நாம் அஞ்சி ஒதுங்க வேண்டும்.
ஞானதீபம் முதலாம் இதழில் தோற்றம் 1892
**ஞானதீபம்**, 19ம் நூற்றாண்டின் இறுதி தசாப்தத்தில் கண்டியிலிருந்து வெளிவந்த ஓர் இசுலாமிய பத்திரிகையாகும். இது மாதாந்த இதழாக வெளிவந்துள்ளது.

ஆசிரியர்
--------

இதன் ஆசிரியர் மு. கா. சித்திலெவ்வை மரைக்கார். அறிஞர் சித்திலெவ்வை என அறியப்பட்ட இவர் இலங்கை வரலாற்றில் முசுலிம்களுக்கென முதல் செய்தி இதழை 1882ம் ஆண்டில் முசுலிம்நேசன் எனும்பெயரில் வெளிக்கொணர்ந்தவர். 1887ம் ஆண்டில் முசுலிம்நேசன் பொறுப்பிலிருந்து சித்திலெவ்வை விலகினார். அதன் பின்பே ஞானதீபம் வெளிவந்துள்ளது.

முதல் இதழ்
----------

ஞானதீபம் முதல் இதழ் 1892 ஆவணி மாதம் வெளிவந்துள்ளது.

உள்ளடக்கம்
----------

ஞானதீபம் இஸ்லாமிய சமய இதழாக காணப்படுகின்றது. இது தமிழ்மொழியில் வெளிவந்தாலும் அரபுச் சொற்களும் கலந்தே உள்ளன.

இறுதி இதழ்
----------

ஞானதீபம் இரண்டாண்டுகளே வெளிவந்துள்ளன. இதன் இறுதி இதழ் 1893ல் வெளிவந்தது. இறுதி இதழில் சித்திலெவ்வை பின்வரும் அறிக்கையை வெளியிட்டிருந்தார். 


|  |  |  |
| --- | --- | --- |
| "| **Script error: No such module "Trim quotes".** | "|

ஆதாரம்
------

* இலங்கையில் இஸ்லாமிய இதழியல் வரலாறு - புன்னியாமீன்
* 19ம் நூற்றாண்டின் இதழியல் - புன்னியாமீன் (அல்ஹிலால் இதழ் 6, 1982)
**எசு. டி. ஞானானந்த கவி** *(S. T. Gnanananda Kavi)* தெலுங்கானா மாநிலத்தினைச் சேர்ந்த ஓர் இந்திய கவிஞர் ஆவார்.. இவர் 1922 ஆம் ஆண்டு சூலை 16 அன்று பிறந்தார். தர்ம கிரகம், வம்சதாரா, அக்சராபிசேகம், கோல்கொண்ட காவியம், கிரித்து பிரபந்தம், நாசீவித கதா உள்ளிட்ட 40-க்கும் மேற்பட்ட புராணக்கதைகளை உருவாக்கியுள்ளார். ஆந்திரப்பிரதேச அரசாங்கம் வழங்கும் சாகித்ய அகாதமி விருது, பாய்தி இலட்சுமைய்யா விருது, சம்சுகிருத்திகா சம்சுதா அம்சா விருது போன்ற விருதுகளைப் பெற்றுள்ளார்  1975 ஆம் ஆண்டு ஆந்திரப் பல்கலைக்கழகமும், 1999 இல் தெலுங்கு பல்கலைக்கழகமும் கவிக்கு கௌரவ டாக்டர் பட்டம் வழங்கி சிறப்பித்துள்ளன. [2001 ஆம் ஆண்டில் இந்திய அரசாங்கம் இவருக்கு நாட்டின் நான்காவது மிக உயர்ந்த இந்திய குடிமகன் விருதான பத்மசிறீ விருது வழங்கிச் சிறப்பித்தது .

மேற்கோள்கள்
-----------

1. ↑  Gnanananda Kavi (1990). *The Vision in the Verses of Dr. Gnanananda Kavi*. Rasagna Publications. பக். 92. .
2. 1 2  "Indian autographs". Indian autographs. 2014. January 5, 2015 அன்று பார்க்கப்பட்டது.
3. 1 2  "FullHyd". FullHyd. 2001. January 5, 2015 அன்று பார்க்கப்பட்டது.
4. ↑  "Padma Awards" (PDF). Padma Awards. 2014. நவம்பர் 15, 2014 அன்று மூலம் (PDF) பரணிடப்பட்டது. November 11, 2014 அன்று பார்க்கப்பட்டது.

புற இணைப்புகள்
--------------

* Gnanananda Kavi (1990). *The Vision in the Verses of Dr. Gnanananda Kavi*. Rasagna Publications. பக். 92. .
**மனுசி. பாரதி** என்பவர் இளம் பெண்கவிஞர். யுவ புரஸ்கார் (இளம் சாகித்ய அகாதமி) என்னும் தேசிய அளவிலான விருதினை 2017 ஆம் ஆண்டில் பெற்றவர். இவரது படைப்பான *ஆதிக் காதலின் நினைவுக்குறிப்புகள்* என்னும் நூல் இவருக்கு இந்த விருதினைப் பெற்றுக் கொடுத்தது..

வாழ்க்கைக் குறிப்பு
-------------------

மனுசி. பாரதியின் இயற்பெயர் ஜெயபாரதி ஆகும். இவரது சொந்த ஊர் விழுப்புரம் மாவட்டம், திருநாவலூர். திருநாவலூரில் பள்ளிப் படிப்பையும் புதுச்சேரியில் கல்லூரிப் படிப்பையும் முடித்துவிட்டு, புதுச்சேரி பல்கலைகழகத்தில் முனைவர் பட்ட ஆய்வு மேற்கொண்டார்.

இதுவரை எழுதியுள்ள நூல்கள்
-------------------------

* குட்டி இளவரசியின் ஒளிச்சொற்கள்-மித்ரா பதிப்பகம் (2013)
* முத்தங்களின் கடவுள்-உயிர்மை பதிப்பகம் (2014)
* ஆதிக் காதலின் நினைவுக்குறிப்புகள்-உயிர்மை பதிப்பகம் (2015)

பெற்றுள்ள விருதுகள்
-------------------

* ""முத்தங்களின் கடவுள் நூலுக்காக சென்னை இலக்கியக் கழகத்தின் இளம் படைப்பாளி விருது
* "ஆதிக் காதலின் நினைவுக்குறிப்புகள்" என்னும் நூலுக்காக யுவ புரஸ்கார் என்னும் இளம் சாகித்ய அகாதமி விருது

மேற்கோள்கள்
-----------

1. ↑  YUVA PURASKAR (2011-2022)
2. ↑  புது எழுத்து | மனுஷி பாரதி - பெண் குரல், தமிழ் இந்து
**ஒசே மனுவேல் செலாயா ரொசாலெஸ்** (*José Manuel* "**Mel**" *Zelaya Rosales*, பிறப்பு: செப்டம்பர் 20, 1952) ஹொண்டுராசின் அரசியல்வாதியும், 2006 ஆம் ஆண்டில் அதன் அரசுத் தலைவராகத் தெரிவுசெய்யப்பட்டவரும் ஆவார். தான் தொடர்ந்து பதவி வகிக்கும் வகையில் அரசியலமைப்பில் சட்டத் திருத்தத்தை மேற்கொள்ள திட்டமிட்டிருந்த செலாயா இதற்காக பொதுமக்கள் மத்தியில் அபிப்பிராய வாக்கெடுப்பை நடத்துவதற்கான ஏற்பாடுகளை மேற்கொண்டிருந்தமையால் நாட்டில் அரசியல் கொந்தளிப்பு ஏற்பட்டது. இதனையடுத்து நாட்டின் இராணுவத் தலைமையால் இவர் 2009, ஜூன் 28 இல் பதவியில் இருந்து அகற்றப்பட்டு கொஸ்டா ரிக்காவுக்கு நாடுகடத்தப்பட்டார். ஆனாலும் சர்வதேச சமூகம் இவரையே இன்னமும் நாட்டின் அதிகாரபூர்வ அரசுத் தலைவராக அங்கீகரித்துள்ளது.

2005, நவம்பர் 27 இல் இடம்பெற்ற பொதுத்தேர்தல்களில் செலாயா வெற்றி பெற்று 2006, ஜனவரி 27 இல் ஹொண்டுராசின் அரசுத் தலைவராகப் பதவியேற்றார். இவர் லிபரல் கட்சியில் இருந்து தெரிவான 5வது ஜனாதிபதி ஆவார்.

மேற்கோள்கள்
-----------

1. ↑  Q+A: Honduras president ousted in military coup
2. ↑  Honduran president seeks exile
3. ↑  Honduran Congress names provisional president
4. ↑  New Honduran government under pressure to quit
வெள்ளாடியன்
**வெள்ளாடியனார்** சங்ககாலப் புலவர்களில் ஒருவர். சங்கநூல் தொகுப்பில் இவரது பாடல் ஒன்றே ஒன்று உள்ளது. அது அகநானூறு 29 எண் கொண்ட பாடல்.

புலவர் பெயர் விளக்கம்
---------------------

வெள் என்பது வெற்றிடம். வெற்றிடத்தில் ஆடுபவர் சிவன். நடராசன் என்பதன் பழங்காலத் தமிழ்ப்பெயர் வெள்ளாடியன். இந்தப் புலவரின் பெயர் சிவபெருமானைக் குறிக்கும் பெயர். 'ஆர்' பலவர்களுக்குத் தரப்படும் சிறப்பு விகுதி.

பாடல் சொல்லும் செய்தி
---------------------

* திணை - பாலை

வினை முற்றி மீண்ட தலைவனிடம் தலைவி 'என்னையும் நினைத்தீரோ' என்றாள். அதற்குத் தலைவன் பகரும் விடைதான் இந்தப் பாடல்.

பொருள் தேடச் செல்வது மாண்வினை. அந்த மாண்வினைக்கு அகன்ற என் உடம்புதான் அங்கு இருந்தது. என் நெஞ்சம் உன்னிடந்தான் இருந்தது, என்றானாம்.

### புலியின் குணம்

புலி யானையைத் தாக்கும்போது இரை இடப்பக்கமாக விழுந்தால் புலி, உயிர் போகும் பசியோடு கிடந்தாலும் உண்ணாதாம். அதுபோலத் தலைவன் தன் பொருள்செய்வினை அறநெறிப்பட்டதாக இருந்தால் மட்டுமே ஏற்றுக்கொள்வானாம்.

### அவள் கண்

மாவடுவைப் பிளந்து இருபுறமாக வைத்தாற்போல் இருக்குமாம். அது மேவல் தண்டா மகிழ்நோக்கு உண்கண்ணாம்.

### நெறி முறல் அம்பி

அம் என்றால் நீர். அம்மில் மிதப்பது அம்பி. அம்பி என்றால் பரிசில் அல்லது ஓடம். ஆற்றைக் கடக்கும் வழியில் ஆற்றில் நீர் இல்லாத காலத்தில் அம்பி தரையில் கிடப்பதுபோல நீரில்லாத பாலைநிலத்தில் ஓடிய யானை விழுந்து கிடக்குமாம்.

பழந்தமிழ்
---------

* எஃகு = கத்தி, வாள்
* தண்டா = (மேவல் தண்டா மகிழ்நோக்கு உண்கண்) = விருப்பம் தணியாத, மகிழ்ச்சியில் திளைக்கும், அடுத்தவரை உண்ணும் கண்.
* கொம்மை (வாடிய யானை) = உடம்பின் கொழுகொழுப்பு
* முறல் = வெயிலில் முறமுறவெனக் காய்தல்
இளவரசன் சிறீ சர் **காந்தீரவா நரசிம்மராச உடையார்** (*Kanteerava Narasimharaja Wadiyar*) (1888 சூன் 5 - 1940 மார்ச் 11), 1895 முதல் 1940இல் தான் இறக்கும் வரை மைசூர் சுதேச அரசின் வாரிசாக இருந்தார்.

சுயசரிதை
--------

நரசிம்மராச உடையார் மைசூர் அரண்மனையின், 23 வது மகாராசாவான பத்தாம் சாமராச உடையார், மற்றும் அவரது மனைவி கெம்பா நஞ்சம்மணி வாணி விலாச சன்னிதானத்திற்கு இரண்டாவது மகனாக பிறந்தார். 1894 ஆம் ஆண்டில், இவருக்கு ஆறு வயதாக இருந்தபோது, இவரது தந்தை இறந்தார். இவரது மூத்த சகோதரர் நான்காம் கிருட்டிணராச உடையார் சிறுவனாக இருந்த போது இவரது தாய் 1894 மற்றும் 1902க்கும் இடையில் மைசூர் இராணியாக ஆட்சியாளாராகப் பணியாற்றினார். இவரது ஒரே மகன் ஜெயச்சாமராஜா உடையார் 25 ஆவது மற்றும் மைசூரின் கடைசி மகாராஜாவாக இருந்தார். (1940-1950). 

ஒரு அறிவார்ந்த மாணவரான, நரசிம்மராச உடையார் தனது ஆரம்பக் கல்வியை அரண்மனையிலேயே தனியேப் பயின்றார் (மைசூரில் உள்ள "கோடைகால அரண்மனை" என்ற லோகரஞ்சன் மகாலில் இருந்து செயல்பட்டது). இவரது கல்வி மற்றும் பயிற்சி சர் இசுடூவர்ட் பிரேசர், திரு. பி. ராகவேந்திர ராவ் மற்றும் பிறரிடம் ஒப்படைக்கப்பட்டது. பின்னர் இவர் அஜ்மீர் மாயோ கல்லூரிக்கு அனுப்பப்பட்டார். மாயோ கல்லூரியில் தங்கியிருந்தபோது நோய்வாய்ப்பட்டதினால், இவர் மைசூர் திரும்பி தளபதி ஹீலின் கீழ் தனது படிப்பையும் பயிற்சியையும் தொடர்ந்தார். 1918 சனவரி 1, அன்று இந்தியாவின் ஆளுநரால் இவருக்கு "மாண்புமிகு" என்ற கௌவரவம் வழங்கப்பட்டது. 

நரசிம்மராச உடையார் பயணித்தின் மீது ஆர்வமுள்ளவராகவும் மற்றும் மிகவும் திறமையான பொதுப் பேச்சாளராகவும் இருந்தார். மேலும், இவர் ஒரு சிறந்த குதிரை வீரராகவும் இருந்தார். இவர் மைசூர் அணிக்கு பரிசுகளை வழங்குவதற்காக தனது சகோதரருடன் போலோ விளையாடியுள்ளார். இவர் புத்தகங்களின் சிறந்த காதலராகவும், இசையின் ஆர்வமுள்ள புரவலராகவும் இருந்தார்.

குடும்பம்
---------

1710 ஆம் ஆண்டு சூன் 17 ஆம் தேதி நரசிம்மராச உடையார் மைசூர் அரசவையின் பிரபுவான தளவாய் தேவராஜா அர்சின் மகள் கெம்பு செலுவாஜ அம்மணி என்பவரை மணந்தார். இத்தம்பதியருக்கு மூன்று மகள்கள் இருந்தனர் .

இறப்பு
------

நரசிம்மராச உடையார் 1940 மார்ச் 11 ஆம் தேதி மும்பையில் இறந்தார். இவரது உடல் அதே நாளில் மாகிமில் உள்ள இந்துக் கல்லறையில் தகனம் செய்யப்பட்டது.

மேலும் காண்க
------------

* மைசூர் அரசு
* உடையார் அரச குலம்

குறிப்புகள்
-----------

1. ↑  "Late Yuvaraja of Mysore". *The Indian Express*. 12 March 1940.. பார்த்த நாள்: 9 May 2017.

வெளி இணைப்புகள்
---------------

* His Hignhess Sri. Kanteerava Narsimha Raja Wadiyar பரணிடப்பட்டது 2014-02-15 at the வந்தவழி இயந்திரம்
* Brief biography and detailed genealogy
**சாந்தி தேவி** (*Shanti Devi*)(பிறப்பு 1937) உத்தரப்பிரதேச மாநிலத்தைச் சேர்ந்த இந்திய அரசியல்வாதி ஆவார். இவர் இரண்டு முறை சம்பல் மக்களவை தொகுதியிலிருந்து இந்திய நாடாளுமன்ற உறுப்பினராகத் தேர்ந்தெடுக்கப்பட்டார். இவர் உத்தரப் பிரதேச சட்டமன்றத்தின் இரு அவைகளிலும் உறுப்பினராக இருந்துள்ளார்.

ஆரம்ப கால வாழ்க்கை
------------------

சாந்தி தேவி சௌத்ரி பதன் சிங் யாதவ் என்பவரின் மகளாக 1937ஆம் ஆண்டு சனவரி 30 ஆம் தேதி பதாயூன் மாவட்டத்தின் ஜாரிப் நகரில் பிறந்தார். பல்கலைக் கழக நுழைவுத் தேர்வு வரை படித்துள்ளார்.

தொழில்
------

1962 முதல் 1968 வரை, தேவி உத்தரப் பிரதேச சட்ட மேலவை உறுப்பினராக இருந்தார். இவர் 1974-ல் உத்தரப் பிரதேச சட்டப் பேரவைக்கு உறுப்பினராகத் தேர்ந்தெடுக்கப்பட்டார். மூன்று ஆண்டுகளுக்குப் பிறகு, இவர் 1977ஆம் ஆண்டு இந்தியப் பொதுத் தேர்தலில் பாரதிய லோக் தளத்தின் உறுப்பினராகச் சம்பலிலிருந்து வெற்றி பெற்றார். மொத்த வாக்குகளில் 64.29% வாக்குகளைத் தேவி பெற்றார். அடுத்து நடைபெற்ற பொதுத் தேர்தலில் இவர் ஜனதா கட்சியில் (மதச்சார்பற்ற) சேர்ந்தார், ஆனால் இந்தியத் தேசிய காங்கிரசின் (இந்திரா) பிஜேந்திர பால் சிங்கிடம் வெற்றிவாய்ப்பினை இழந்தார்.

1984 இந்தியப் பொதுத் தேர்தலில் தேவி இதேகா கட்சிக்கு மாறி, 36.46% வாக்குகளைப் பெற்று, வெற்றி பெற்றார். ஐந்தாண்டு பதவிக் காலம் முடிந்த பிறகு, இவர் சம்பல் தொகுதியில் மீண்டும் தேர்தலில் போட்டியிட்டார். ஆனால் இம்முறை ஜனதா தளத்தின் சிறீபால் சிங் யாதவிடம் தோற்றார். இவர் 39.28% வாக்குகளைப் பெற்று இரண்டாம் இடத்தைப் பிடித்தார்.

தனிப்பட்ட வாழ்க்கை
------------------

சௌத்ரி ஜகந்நாத் சிங் யாதவ் என்பவரைத் திருமணம் செய்து கொண்ட தேவிக்கு நான்கு மகன்கள் உள்ளனர்.

மேற்கோள்கள்
-----------

1. 1 2 3  "Members Bioprofile: Shanti Devi, Shrimati". மக்களவை (இந்தியா). 27 November 2017 அன்று பார்க்கப்பட்டது.
2. 1 2  "Sambal Partywise Comparison". இந்தியத் தேர்தல் ஆணையம். 27 November 2017 அன்று பார்க்கப்பட்டது.